b'\n_START_ARTICLE_\nKarl Sundberg\n_START_PARAGRAPH_\nKarl Johan Sundberg (13. toukokuuta 1894 Finstr\xc3\xb6m \xe2\x80\x93) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. My\xc3\xb6hemmin h\xc3\xa4n osallistui Suomen sis\xc3\xa4llissotaan Valkoisen armeijan vapaajoukoissa saaristomerell\xc3\xa4 sek\xc3\xa4 Varsinais-Suomessa. Talvi- ja jatkosotiin h\xc3\xa4n osallistui pataljoona ja rykmenttitason huollossa.\n_START_SECTION_\nPerhe ja opinnot\n_START_PARAGRAPH_\nSundbergin vanhemmat olivat maanviljelij\xc3\xa4 Erik Daniel Sundberg ja Ida Kristina Sj\xc3\xb6blom. H\xc3\xa4net vihittiin avioliittoon vuonna 1918 Lovisa af Bj\xc3\xb6rkstenin kanssa. H\xc3\xa4n kirjoitti ylioppilaaksi Maarianhaminan keskikoulun jatkoluokilta vuonna 1914 ja liittyi Turkulaiseen osakuntaan. Opintojaan h\xc3\xa4n jatkoi vuosina 1914\xe2\x80\x931915 Helsingin yliopiston filosofisen tiedekunnan historiallis-kielitieteellisell\xc3\xa4 osastolla-\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSundberg liittyi yhten\xc3\xa4 ensimm\xc3\xa4isten vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 28. helmikuuta 1915 ja sijoitettiin 2. komppaniaan. Harjoitusjoukoista h\xc3\xa4n erosi 10. toukokuuta 1915 ja matkusti Tukholmaan, jossa avusti aktivistien tiedustelutoimistoa osallistumalla muun muassa Ahvenanmaalle tehtyihin tiedusteluretkiin.\n_START_SECTION_\nSuomen sis\xc3\xa4llissota\n_START_PARAGRAPH_\nSundberg muodosti sis\xc3\xa4llissodan alussa yhdess\xc3\xa4 j\xc3\xa4\xc3\xa4k\xc3\xa4ri Karl Granitin kanssa Ahvenanmaalla vapaajoukkueen, joka my\xc3\xb6hemmin liittyi niin sanottuun Saariston vapaajoukkoon, jossa h\xc3\xa4n palveli maaliskuun lopusta kes\xc3\xa4kuun alkuun vuonna 1918 kiv\xc3\xa4\xc3\xa4rijoukkueen johtajana 3. komppaniassa. H\xc3\xa4n osallistui sis\xc3\xa4llissodan taisteluihin Korppoossa sek\xc3\xa4 etenemiseen Turkuun, Loimaalle ja Forssaan.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSundberg toimi sis\xc3\xa4llissodan j\xc3\xa4lkeen komppanianp\xc3\xa4\xc3\xa4llikk\xc3\xb6n\xc3\xa4 Varsinais-Suomen rykmentin 8. komppaniassa. H\xc3\xa4n erosi armeijasta elokuussa vuonna 1918, jonka j\xc3\xa4lkeen h\xc3\xa4n ty\xc3\xb6skenteli opettajana Ahvenanmaan kansanopistossa vuosina 1919\xe2\x80\x931923 ja 1924\xe2\x80\x931927 ja toimi samalla Helsingin osakepankin Finstr\xc3\xb6min konttorin johtajana vuosina 1923\xe2\x80\x931927, josta h\xc3\xa4n siirtyi vuonna 1927 johtajaksi Maarianhaminan konttoriin, jonka apulaisjohtajaksi h\xc3\xa4net nimitettiin vuonna 1931.'